Babelscape/SREDFM huggingface dataset:
Σοβιετική Δημοκρατία του Κουμπάν-Μαύρης Θάλασσας

Η Σοβιετική Δημοκρατία του Κουμπάν-Μαύρης Θάλασσας (30 Μαΐου – 6 Ιουλίου 1918, ρωσικά: Кубано-Черноморская советская республика) αποτέλεσε μέρος της Ρωσικής ΣΟΣΔ. Η πρωτεύουσα ήταν το Αικατερινοντάρ.

Δημιουργήθηκε από τη συγχώνευση της Σοβιετικής Δημοκρατίας της Μαύρης Θάλασσας και της Σοβιετικής Δημοκρατίας του Κουμπάν. Ο ηγέτης της δημοκρατίας ήταν ο Αβράν Ρούμπιν. Στο πρώτο Σοβιέτ του Βόρειου Καυκάσου στις 5-7 Ιουλίου 1918 η δημοκρατία συγχωνεύτηκε με τις δημοκρατίες Ταυρίδας και Σταυρούπολης δημιουργώντας την Σοβιετική Δημοκρατία του Βόρειου Καυκάσου, με πρωτεύουσα το Αικατερινοντάρ.
Λεονάρισσο

Το Λεονάρισσο είναι κοινότητα της επαρχίας Αμμοχώστου στην Κύπρο. Μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.
Ομοσπονδιακή Υπηρεσία Απασχόλησης

Η Ομοσπονδιακή Υπηρεσία Απασχόλησης (γερμανικά: "Bundesagentur für Arbeit", BA, πρώην "Bundesanstalt für Arbeit") είναι γερμανική δημόσια υπηρεσία με έδρα τη Νυρεμβέργη. Παρέχει υπηρεσίες που σχετίζονται με την αγορά εργασίας και την προώθηση της απασχόλησης. Τελεί υπό την εποπτεία του Ομοσπονδιακού Υπουργείου Εργασίας και Κοινωνικών Υποθέσεων. Σε μερικές περιοχές, το Υπουργείο έχει επίσης το δικαίωμα να εκδίδει οδηγίες και εκτελεί την τεχνική εποπτεία. Οι υπηρεσίες της BA σε περιφερειακό επίπεδο ονομάζονται Περιφερειακές διευθύνσεις (Regionaldirektionen), ενώ σε τοπικό επίπεδο αναφέρονται ως Υπηρεσίες Απασχόλησης (Agenturen für Arbeit, AA).
Ζιγιαμέτ

Το Ζιγιαμέτ είναι χωριό της επαρχίας Ισκέλε στην Τουρκική Δημοκρατία Βορείου Κύπρου. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, σύμφωνα με την οποία το χωριό ονομάζεται Λεονάρισσο. Ωστόσο, μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία και εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.
Σύγκραση

Η Σύγκραση είναι κοινότητα της επαρχίας Αμμοχώστου στην Κύπρο. Μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.
For Those About to Rock (We Salute You)

Το "For Those About to Rock (We Salute You)" είναι ένα τραγούδι του αυστραλιανού hard rock συγκροτήματος AC/DC, το οποίο συμπεριλήφθηκε στον όγδοο δίσκο τους, ονόματι "For Those About To Rock", του 1981. Το τραγούδι κυκλοφόρησε, έναν χρόνο αργότερα, και ως single. Το κομμάτι αργότερα συμπεριλήφθηκε και στο "Who Made Who". Tο "salute" θυμίζει τον ρωμαϊκό αποχαιρετισμό, ωστόσο ο Άνγκους Γιανγκ, είπε ότι δεν ήταν αυτή η πηγή της έμπνευσής τους, για τα κανόνια που ακούγονται στα live. 

Πρόκειται για έναν από τα πιο διάσημα τραγούδια του σχήματος, με το οποίο συνήθως κλείνουν τις συναυλίες τους, υπό το άκουσμα κανονιών να βαράν. Το κομμάτι με το πέρας των χρόνων έχει χρησιμοποιηθεί από πολλά Μέσα, καθώς και πολυάριθμα αθλητικά γεγονότα. Σε αρκετές λίστες έχει συμπεριληφθεί ένα από τα καλύτερα τραγούδια τους.
Α.Π.Ο. Κανάρης Νενήτων

Ο Α.Π.Ο. Κανάρης Νενήτων είναι αθλητικό σωματείο στα Νένητα της Χίου στην Ελλάδα. Χρώματα του συλλόγου είναι το κίτρινο και το μαύρο. Δραστηριοποιείται στο άθλημα του ποδοσφαίρου. Τα εντός έδρας παιχνίδια της ομάδας διεξάγονται στο Δημοτικό Γήπεδο Νενήτων, χωρητικότητας 300 θεατών.
Έρικ Άνουντσον

Ο Έρικ Άνουντσον ("Eric Anundsson", πέθανε το 882) ήταν ημιμυθικός βασιλιάς της Σουηδίας τον 9ο αιώνα γιος του Άνουντ της Ουψάλας. Σε αντίθεση με την Σουηδική Εγκυκλοπαίδεια το Νορβηγικό λεξικό ταυτίζει τον Έρικ με τον ημιμυθικό βασιλιά Έρικ Γουίδερχατ, τα "Σάγκας του Ερβαράρ" αναφέρουν :

"Ο Έρικ ήταν γιος του βασιλιά Άνουντ και διαδέχθηκε τον πατέρα του στην Ουψάλα, ήταν ένας πλούσιος βασιλιάς, στην διάρκεια της βασιλείας του ο Χάραλντ Χορφάγκρε αναδείχτηκε βασιλιάς στην Νορβηγία, ο Χάραλντ ήταν ο πρώτος από τους ευγενείς του που βασίλευσε στην Νορβηγία".

Ο Έρικ ήταν σύγχρονος με τον Χάραλντ Χορφάγκρε και ο Σνόρρι Στούρλουσον τον αποκαλεί Έιμουντσον, ο προκάτοχος του έχει καταγραφεί από ιστορικούς όπως ο Ρίμπερτ και ο Αδάμ της Βρέμης ως Άνουντ γι'αυτό το δικό του πατρώνυμο ήταν Άνουντσον. Τα ονόματα Έιμουντ και Άνουντ είναι παρόμοια σε μετέπειτα βασιλείς όπως ο Άνουντ Ιάκωβος ο οποίος σύμφωνα με τον νόμο του Βέστεργκετλαντ λεγόταν Έμουντ, το πατρώνυμο του Έρικ συνεπώς θα μπορούσε να είναι διπλό με αναφορά και στα δυο ονόματα του πατέρα του. Σύμφωνα με τα "Σάγκας του Ερβεράρ" προκάτοχοι του στον θρόνο ήταν ο πατέρας του Άνουντ της Ουψάλας και ο θείος του Μπιορν ατ Αουγκί, τον διαδέχτηκε ο γιος του Μπιορν Έρικσον ο πατέρας του Ερρίκου του Νικηφόρου του πρώτου ιστορικού βασιλιά της Σουηδίας. Το Βιβλίο του Αποικισμού μας παρέχει την πληροφορία ότι ο ίδιος ο Έρικ και ο γιος του Μπγιορν βασίλευσαν την εποχή των παπών Ανδριανού Β΄ και Ιωάννη Η΄ δηλαδή την περίοδο 867 - 883 που έγινε η πρώτη εγκατάσταση στην Ισλανδία. Τα "Σάγκας του Χάραλντ Χορφάγκρε" αναφέρουν ότι ο Έρικ πέθανε την περίοδο που ο Χάραλντ Χορφάγκρε έγινε βασιλιάς όλων των Νορβηγών για 10 χρόνια γύρω στο 882.
Ο Έρικ αναφέρεται πολλές φορές στα Νορβηγικά Σάγκας, στα "Σάγκας του Όλαφ Χάραλντσον" ο Θόργκνι ο νομοθέτης σημειώνει :

""Ο παππούς μου Θόργκνι μου είχε υπενθυμίσει τον βασιλιά της Ουψάλα Έρικ Έιμουνδσον και συνήθιζε να μου μιλάει συνέχεια για εκείνον ο οποίος όταν ήταν νέος είχε κατακτήσει την Φινλανδία, την Κουρλάνδη, την Εσθονία και όλες τις ανατολικότερες χώρες. Κατασκεύασε πολλά έργα, γέφυρες και φράγματα ενώ άκουγε όλες τις γνώμες του απλού κόσμου χωρίς καμιά υπεροψία γι'αυτό όλοι είχαν να πουν τα καλύτερα λόγια γι'αυτόν"."

Στα "Σάγκας του Χάραλντ Χορφάγκρε" ο Σνόρρι Στούρλουσον αναφέρει ότι ο Έρικ είχε κατορθώσει να επεκτείνει την Σουηδία πολύ δυτικότερα, την έφτασε στην ακμή που είχε την περίοδο του Σίγκουρντ Ίρινγκ και του γιου του Ράγκναρ Λόθμπροκ, κατέκτησε την Βερμλανδς, την δυτική Γκότλαντ διεκδικώντας ακόμα και τις ακτές του Βικέν. Τοποθέτησε τον Ίραν τον Γέτη σαν Γιαρλ στην Γκότα Άλβ αναγκάζοντας τον λαό της περιοχής να δεχτεί τον ίδιο τον Έρικ σαν βασιλιά.
Αλεχάντρο Ρουίς

Ο Αλεχάντρο Ρουίς ("Alejandro Ruiz Márquez", 9 Ιουνίου 1967 -) είναι Μεξικανός ηθοποιός, έγινε γνωστός από την τηλενουβέλα "Esmeralda". 

Γεννήθηκε στην Πόλη του Μεξικού το 1967. Σπούδασε στο Εθνικό Αυτόνομο Πανεπιστήμιο του Μεξικού μέχρι το όγδοο εξάμηνο στο τμήμα Λογιστικής. Σύντομα όμως αφήνει τις σπουδές του για να γίνει ηθοποιός. 

Το 1981 έκανε το ντεμπούτο του στην τηλεόραση δίπλα στην Βερόνικα Κάστρο στην τηλενουβέλα "El derecho de nacer".

Μέχρι σήμερα έχει συμμετάσχει σε περισσότερες από 40 τηλενουβέλες, θεατρικές παραστάσεις και ταινίες.

Ο Ρουίς έχει δυο παιδιά, τον Μαξιμιλιάνο και την Αράντσα από μια προηγούμενη σχέση του.
Μπγερν πο Χέγεν

Ο Μπγερν πο Χέγεν (σουηδ. "Björn på Högen") ήταν σύμφωνα με τα "Σάγκας του Χέρβαραρ" ημιμυθικός βασιλιάς της Σουηδίας, γιος του Ερρίκου Μπγέρνσον και συμβασιλέας με τον αδελφό του Άνουντ της Ουψάλα.

""Οι γιοι του Μπγερν του Σιδηρόπλευρου ήταν ο Ερρίκος και ο Ρεφίλ. Ο Ρεφίλ ήταν πολεμικός πρίγκιπας και αντιβασιλιάς. Ο βασιλιάς Ερρίκος βασίλευσε μετά τον πατέρα του αλλά για πολύ μικρό χρονικό διάστημα. Στην συνέχεια ο Έρικ Ρεφίλσον, γιος του Ρεφίλ, διαδέχθηκε τον θείο του στον θρόνο και ήταν πολύ ισχυρός βασιλιάς και μεγάλος πολεμιστής. Οι γιοι του Ερρίκου Μπγέρνσον ήταν ο Άνουντ της Ουψάλα και ο Μπγερν πο Χέγεν και διαδέχθηκαν μαζί στον θρόνο τον ξάδελφο τους Ερρίκο. Ο βασιλιάς Μπγερν έκτισε ένα σπίτι το οποίο ονομάστηκε "Χειράμαξα", γι' αυτό ο ίδιος αποκλήθηκε Μπγερν της χειράμαξας. Ο ποιητής Μπραγκί μίλησε εκτεταμένα για αυτόν. Ο βασιλιάς Ονάντ είχε έναν γιο με το όνομα Ερρίκος που διαδέχθηκε στον θρόνο της Ουψάλα τον πατέρα του. Ο Μπγερν ήταν πολυμήχανος βασιλιάς, στις μέρες του ο Χάραλντ Χορφάγκρε έγινε βασιλιάς της Νορβηγίας και ένωσε όλο το βασίλειο της Νορβηγίας υπό την εξουσία του"". 

Η πηγή αυτή χρονολογεί τον Μπγερν στις αρχές του 9ου αιώνα καθώς ο ανιψιός του Έρικ Άνουντσον ο οποίος τον διαδέχτηκε ήταν σύγχρονος με τον Χάραλντ Χορφάγκρε. Το Βιβλίο του Αποικισμού αναφέρει έναν Σουηδό με το όνομα Πόρπρ Κνάππρ, ο οποίος ήταν αρχηγός των πρώτων εποίκων που εγκαταστάθηκαν στην Ισλανδία και του οποίου ο πατέρας ήταν ο Μπγερν πο Χέγεν. Ο Μπγερν επιπλέον είχε στην αυλή του έναν ποιητή με το όνομα Μπραγκί ο πρεσβύτερος, ενώ ένας δεύτερος ποιητής αναφέρεται επίσης στην αυλή του με το όνομα Έρπρ Ιουτάντι.
Όλαφ Β΄ Μπιόρνσον

Ο Όλαφ Β΄ Μπιόρνσον ήταν σύμφωνα με τα "Σάγκας του Ερβαράρ" και τα "Σάγκας του Χάραλντ Χορφάγκρε" ημιμυθικός βασιλιάς της Σουηδίας την περίοδο (περί το 970 - περί το 975). Ο Όλαφ ήταν γιος του ημιμυθικού βασιλιά της Σουηδίας Μπιορν Έρικσον, μετά τον θάνατο του πατέρα του συμβασίλευσε μαζί με τον αδελφό του Ερρίκο τον Νικηφόρο τον πρώτο ιστορικό βασιλιά της Σουηδίας. Με την σύζυγο του Ίνγκεμποργκ Θράντσνταττερ απέκτησε τον Στίρμπιορν τον Ισχυρό και την Γκύριντ της Σουηδίας σύζυγο του Χάραλντ Α΄ της Δανίας. Ο Όλαφ πέθανε δηλητηριασθείς από ένα γεύμα, ο αδελφός του Ερρίκος αντί να ανακηρύξει διάδοχο του τον γιο του Στίρμπιορν τον Ισχυρό προτίμησε τον αγέννητο γιο του Όλαφ Σκότκονουνγκ.
Γάιος Σεμπρόνιος Γράκχος

Ο Γάιος Σεμπρόνιος Γράκχος (Λατινική γλώσσα: "Gaius Sempronius Gracchus"), γεννήθηκε το 154 π.Χ και πέθανε το 121 π.Χ. Ήταν αδελφός του Τιβέριου. Το 123 π.Χ. εκλέγεται "δήμαρχος" (tribunus plebis), δηλαδή εκπρόσωπος των πληβείων, και θέλησε να συνεχίσει την μεταρρυθμιστική πολιτική του αδελφού του.
Ματίας Γιόχανσον

Ο Ματίας Γιόχανσον είναι Σουηδός διεθνής ποδοσφαιριστής, ο οποίος αγωνίζεται ως δεξιός αμυντικός στην Λέγκια Βαρσοβίας. Γεννήθηκε στις 16 Φεβρουαρίου 1991, στο Γιένσεπινγκ της Σουηδίας.
Μπιορν Έρικσον

Ο Μπιορν Έρικσον, ημιμυθικός βασιλιάς της Σουηδίας (882 - 932) ήταν ο πατέρας του Όλαφ Β΄ Μπιόρνσον και του Ερρίκου του Νικηφόρου πρώτου ιστορικού βασιλιά της Σουηδίας και σύμφωνα με τα "Σάγκας του Χάραλντ Χορφάγκρε" και τα "Σάγκας του Ερβαράρ" παππούς του Στίρμπιορν του ισχυρού. Τα ίδια Σάγκας αναφέρουν ότι ο Μπιορν Έρικσον ήταν γιος του Έρικ Άνουντσον που πολέμησε με τον πρώτο Νορβηγό βασιλιά Χάραλντ Χορφάγκρε, διαδέχθηκε τον πατέρα του Άνουντ της Ουψάλας και τον θείο του Μπιορν ατ Αουγκί, τα χρονικά αναφέρουν :

"Ο βασιλιάς Όλαντ είχε έναν γιο τον Έρικ που διαδέχθηκε στον θρόνο της Ουψάλα τον πατέρα του, ήταν ένας πλούσιος βασιλιάς και στις μέρες του ο Χάραλντ Χορφάγκρε έγινε βασιλιάς της Νορβηγίας , ο πρώτος βασιλιάς που ένωσε την χώρα με το στέμμα του. Ο Έρικ της Ουψάλα είχε έναν γιο τον Μπιορν που ανέβηκε στον θρόνο μετά τον πατέρα του και βασίλευσε για πολύ χρόνο. Ο Έρικ ήταν ο πατέρας του Ερρίκου του Νικηφόρου και του Όλαφ, παππούς του Στίρμπιορν του ισχυρού". 
Τα Σάγκας αργότερα αναφέρουν ότι κυβέρνησε 50 χρόνια 

"Υπήρξαν πολλές διαταραχές στο Γκότλαντ την περίοδο που ζούσε ακόμα ο Έρικ Έιντμουνσον αλλά πέθανε όταν ο Χάραλντ Χορφάγκρε έγινε βασιλιάς όλων των Νορβηγών για 10 χρόνια, μετά τον Έρικ ο Μπιορν έγινε βασιλιάς των Σουηδών 50 χρόνια, ήταν ο πατέρας του Ερρίκου του Νικηφόρου και του Όλαφ του πατέρα του Στίρμπιορν."
Ο Σνόρρι Στούρλουσον στα ιερά Σάγκας του Όλαφ αναφέρει ότι ο Θόργκνι ο Νομοθέτης είπε :

"Ο πατέρας μου ήταν για πολύ καιρό μαζί με τον βασιλιά Μπιορν από τον οποίο έμαθε τις τακτικές και τις μεθόδους του, στην εποχή του το βασίλειο της Σουηδίας βρισκόταν σε μεγάλη δύναμη, ήταν εξαιρετικά αγαπητός και κοινωνικός με τους φίλους του". 
Όταν πέθανε ο Μπιορν οι γιοι του Όλαφ και Έρικ εκλέχτηκαν βασιλείς της Σουηδίας, ο Έρικ θα αποκληρώσει τον ανιψιό του Στίρμπιορν.
Ο Αδάμ της Βρέμης ωστόσο αναγνωρίζει τον Έμουντ Έρικσον σαν τον προκάτοχο του Ερρίκου του Νικηφόρου, όπως φαίνεται οι Σουηδοί είχαν ένα σύστημα συμβασιλείας και ο Έμουντ Έρικσον ήταν συμβασιλέας του Μπιορν Έρικσον, το όνομα του Μπιορν μεταφράζεται στα Σουηδικά σε "αρκούδα".
Touch Too Much

Το «Touch Too Much» είναι τραγούδι του αυστραλιανού hard rock συγκροτήματος AC/DC, το οποίο συμπεριλήφθηκε στον έκτο δίσκο τους, "Highway to Hell", το 1979, ο οποίος ήταν ο τελευταίος με τον Μπον Σκοτ, στα φωνητικά. Το 1980, κυκλοφόρησε και ως single, το οποίο μεταξύ άλλων κατάφερε να φτάσει στο νούμερο 29 των βρετανικών charts και στο νούμερο 34 των γαλλικών charts. Το κομμάτι παίχτηκε για πρώτη φορά ζωντανά στην εκπομπή "Top of the Pops", στις 7 Φεβρουαρίου του 1980, 35 χρόνια αργότερα παίχτηκε ξανά στη μνήμη του Σκοτ. 

Το κομμάτι δεν ερμηνεύτηκε ποτέ ζωντανά με τον Μπράιαν Τζόνσον, ωστόσο, όταν αναγκάστηκε να αποχωρήσει από το συγκρότημα, το κομμάτι παίχτηκε ζωντανά στις 22 Μαΐου 2016, με τον Axl Rose στα φωνητικά. Το τραγούδι έχει υποστεί διασκευή από τους Cactus Jack, το 2002. Ενώ χρησιμοποιήθηκε και σε βιντεοπαιχνίδια της σειράς "Grand Theft Auto".
Σάφι

Το Σάφι (Βερβερικά: Asfi, ⴰⵙⴼⵉ · Αραβικά: أسفي, Πορτογαλικά: Safim) είναι πόλη και σημαντικός λιμένας στο δυτικό Μαρόκο, χτισμένη στα παράλια του Ατλαντικού Ωκεανού. Είναι επίσης πρωτεύουσα της επαρχίας Σάφι με πληθυσμό 308.508 κατοίκων στην απογραφή του Μαρόκου το 2014. Η πόλη ήταν προτεκτοράτο της Πορτογαλική Αυτοκρατορίας από το 1488 έως το 1541, κέντρο της βιομηχανίας ύφανσης του έθνους και έγινε φορταλέζα του Πορτογαλικού Στέμματος το 1508. Το Σάφι είναι το κύριο αλιευτικό λιμάνι της βιομηχανίας σαρδέλας της χώρας και εξάγει επίσης φωσφορικά, κλωστοϋφαντουργικά και κεραμικά. Κατά τη διάρκεια του Δευτέρου Παγκοσμίου Πολέμου, το Σάφι ήταν ο χώρος της επιχείρησης Blackstone, ένας από τους χώρους προσγείωσης για την επιχείρηση Πυρσός.
Pringles

Η Pringles είναι μια αμερικανική μάρκα πατατών και σιτηρών βασισμένα σε στοιβασμένα τσιπς, η οποία εταιρεία ανήκει στην Kellogg's. Κυκλοφόρησαν αρχικά στο εμπόριο με την ονομασία "Pringle's Newfangled Potato Chips", πωλούνται σε περισσότερες από 140 χώρες και ήταν το τέταρτο δημοφιλέστερο σνακ μετά τα Lay's, τα Doritos και τα Cheetos το 2012, με 2,2% μερίδιο αγοράς παγκοσμίως, σε σύγκριση με το μερίδιο αγοράς των Lay's 6,7%. Το σνακ αναπτύχθηκε αρχικά από την Procter & Gamble (P&G), η οποία το πρώτο προϊόν το πούλησε το 1967. Η P&G πούλησε το εμπορικό σήμα στην Kellogg's το 2012.
Σοβιετική Δημοκρατία του Βόρειου Καυκάσου

Η Σοβιετική Δημοκρατία του Βόρειου Καυκάσου (ρωσικά: Се́веро-Кавка́зская Сове́тская Респу́блика, Severo-Kavkazskaya Sovetskaya Respublika, 7 Ιουλίου-Δεκέμβριος 1918) ήταν επικράτεια στο Βόρειο Καύκασο που συστάθηκε για την εδραίωση της Σοβιετικής εξουσίας κατά τη διάρκεια του Ρωσικού Εμφυλίου Πολέμου. Ήταν δημοκρατία της Ρωσικής ΣΟΣΔ, που δημιουργήθηκε από τη συγχώνευση της Σοβιετικής Δημοκρατίας του Κουμπάν-Μαύρης Θάλασσας, της Σοβιετικής Δημοκρατία της Σταυρούπολης και της Σοβιετική Δημοκρατίας του Τέρεκ. Η πρωτεύουσα ήταν το Αικατερινοντάρ, ωστόσο, στις 17 Αυγούστου 1918 ο εθελοντικός στρατός του Αντόν Ντενίκιν κατέλαβε το Αικατερινοντάρ και η πρωτεύουσα μετακινήθηκε στο Πιάτιγκορσκ. 

Μέχρι το τέλος του 1918, όταν η πλειοψηφία της επικράτειας της δημοκρατίας είχε καταληφθεί από τον Λευκό Στρατό, η Πανρωσική Κεντρική Εκτελεστική Επιτροπή κατάργησε τη δημοκρατία.
Ροζάνα Πανσίνο

Η Ροζάνα Πανσίνο (γεννημένη στις 8 Ιουνίου 1985) είναι Αμερικανίδα αρτοποιός, ηθοποιός, συγγραφέας και προσωπικότητα του YouTube. Είναι πιο διάσημη για τη σειρά μαγειρικής Nerdy Nummies, ένα από τα πιο γνωστά κανάλια μαγειρικής στο YouTube. Έχει επίσης πρωταγωνιστεί ως την Violet στην σειρά κινουμένων σχεδίων YouTube Broken Quest .Έχει ιταλική, κροατική, γερμανική και ιρλανδική καταγωγή.
Στίρμπιορν ο Ισχυρός

Ο Στίρμπιορν ο Ισχυρός ("Styrbjorn Sterki", πέθανε το 985) ισχυρός Σουηδός πρίγκιπας από τον Οίκο του Μούνσο ήταν γιος του Όλαφ Β΄ Μπιόρνσον ο οποίος ήταν συμβασιλέας του αδελφού του Ερρίκου του Νικηφόρου, του πρώτου ιστορικού βασιλιά της Σουηδίας. Ο θείος του Ερρίκος ο Νικηφόρος ο οποίος βρισκόταν σε σύγκρουση μαζί του για το θέμα της διαδοχής νίκησε και σκότωσε τον Στίρμπιορν στην "μάχη του Φιρισβέλιρ". Η ιστορική του ύπαρξη αμφισβητείται αλλά υπάρχει ένα σύγχρονο Σκανδιναβικό ποίημα που περιγράφει την μάχη και αναφέρεται στον ίδιον. Ο θρύλος περιγράφει το αρχικό του όνομα ως "Μπειορν", το "Στιρ" προστέθηκε στην συνέχεια λόγω των προσωπικών του χαρακτηριστικών κατά μια έννοια σημαίνει αναποφάσιστος κατά άλλη ορμητικός και βίαιος. 

Πολλοί πιστεύουν ότι υπάρχει κάποιο Σάγκα που αναφέρεται στον ίδιο αλλά δεν έχει βρεθεί, οι περισσότερες αναφορές για τον Στίρμπιορν είναι αποσπασματικές σε διάφορα μεγάλα Σάγκας όπως στο "Γκέστα Ντανόρουμ" του Σάξων του Γραμματικού, στα Σάγκας των Κνύτινγκα και στα Σάγκας του Ερβαράρ. Αναφέρεται επίσης στα αρχαία Νορβηγικά Σάγκας και στα Σάγκας του Ινγκβάρ σύμφωνα με τα οποία ο Ινγκβάρ ο πολυταξιδεμένος παρομοιάζεται με τον Στίρμπιορν. Ο Όντρ Σνόρρασον αναφέρει επίσης στα "Σάγκας του Τρίγκβασοναρ" του 1190 ότι ο Στίρμπιορν ηττήθηκε στην μάχη με μαγεία. Την σύγχρονη εποχή ο συγγραφέας Έρικ Ράκερ Έντισον (1882 - 1945) έγραψε ένα μυθιστόρημα με τίτλο "Στίρμπιορν ο Ισχυρός" (1926).
Άνα Πατρίσια Ρόχο

H Άνα Πατρίσια Ρόχο ("Ana Patricia Rojo", γεννημένη ως Άνα Πατρίσια Ρόχο Εστέιν "Ana Patricia Rojo Stein", 13 Φεβρουαρίου 1974 -) είναι Μεξικανή ηθοποιός και τραγουδίστρια. Έγινε γνωστή από τις τηλενουβέλες "María la del barrio" και "Esmeralda".

Η Ρόχο γεννήθηκε στη Βιγιαερμόσα το 1974. Είναι κόρη του ηθοποιού Γουστάβο Ρόχο και της Μις Περού 1961 Καρμέλα Εστέιν. Έχει δυο μεγαλύτερους αδελφούς τον Ενρίκε και τον Χουάν Κάρλος Ρόχο Εστέιν. Έχει επίσης μια μεγαλύτερη ετεροθαλής αδελφή από τον πρώτο γάμο του πατέρα της, την Αλεχάντρα Ρόχο Καστεγιάνος. Μέσω του πατέρα της έχει ουρουγουανή και καναρική καταγωγή, ενώ μέσω της μητέρα της έχει περουβιανή καταγωγή.

Η Ρόχο έχει παντρευτεί δυο φορές. Τη πρώτη φορά με τον Αντρές Πουέντες Τζ. από το 2003 μέχρι το 2007. Τη δεύτερη φορά με τον Χόρχε Γκριχάλμπα από το 2009 μέχρι το 2014. Μαζί απέκτησαν δυο κόρες την Άνα Σοφία (γ. το 2011) και την Άνα Μαρία (γ. το 2012).

Έχει χαρακτηριστεί ως αγαπημένη κακιά στις τηλενουβέλες.
Crazy Train

Το "Crazy Train" είναι ένα τραγούδι του Άγγλου heavy metal τραγουδιστή Ozzy Osbourne, το οποίο συμπεριλήφθηκε στον πρώτο του σόλο δίσκο, "Blizzard of Ozz", το 1980. Την ίδια χρονιά είχε κυκλοφορήσει και ως single, το πρώτο του ως σόλο τραγουδιστή και κατ'επέκταση το πρώτο του δίσκου. Το single έφτασε έως και το νούμερο 49 των βρετανικών charts, ενώ στα αμερικανικά Mainstream Rock ("Billboard"), έφτασε έως και το νούμερο 9. Αργότερα, όταν έγινε διαθέσιμο διαδικτυακά, πούλησε πάνω από 1.7 εκατομμύρια αντίτυπα, έως και το 2010. Το 1987, κυκλοφόρησε ξανά ως single, από ζωντανή εκτέλεση για την προώθηση του άλμπουμ Tribute, προς τιμήν του Ράντι Ρόουντς.
Το θέμα του τραγουδιού είναι η περιρρέουσα ατμόσφαιρα που επικρατούσε την περίοδο του Ψυχρού Πολέμου, ωστόσο πρέπει να είναι μεταφορικοί και περισσότερο να αναφέρεται στα δύο δύσκολα χρόνια που πέρασε ο Ozzy, αφότου έφυγε από τους Black Sabbath. Το κομμάτι έχει επαινηθεί για το riff, το οποίο είναι γραμμένο σε ελάσσονα κλίμακα, το οποίο πιστώνεται στον Ράντι Ρόουντς (όπως και το σόλο). Γενικότερα, τα μέρη της κιθάρας έχουν επαινηθεί, όπως για παράδειγμα το περιοδικό "Guitar World", συμπεριέλαβε το σόλο του τραγουδιού στον κατάλογό του με τα Σπουδαιότερα Σόλο όλων των εποχών, κατατάσσοντας στην 9η θέση. Το εν λόγω κομμάτι πρόκειται για ένα από τα γνωστότερα τραγούδια στη σόλο καριέρα του Ozzy. 

Ο τηλεοπτικός σταθμός "VH1", τοποθέτησε το τραγούδι 9ο στη λίστα του με τα 40 Σπουδαιότερα Metal Τραγούδια όλων των εποχών. Ο ίδιος σταθμός, το συμπεριέλαβε αυτή τη φορά στη λίστα του με τα 40 Σπουδαιότερα Hard Rock Τραγούδια όλων των εποχών, κατατάσσοντας το στην 23η θέση. Σε ψηφοφορία του ελληνικού "Metal Hammer", το κομμάτι συμπεριλήφθηκε στα 200 Σπουδαιότερα Τραγούδια όλων των εποχών, καταλαμβάνοντας την 18η θέση. Μερικές από τις πιο γνωστές διασκευές του τραγουδιού έγιναν από τους The Flys. Το κομμάτι έχει χρησιμοποιηθεί και σε άλλα Μέσα. Για παράδειγμα, εμφανίστηκε στο soundtrack της ταινίας "Ghost Rider" (2007), ενώ, μεταξύ άλλων, είναι διαθέσιμο και σε παιχνίδια της σειράς βιντεοπαιχνιδιών "Guitar Hero".
Μοϊά

Η Μοϊά (καταλανικά: Moià) είναι δήμος στην "κομάρκα "Μοϊανές της Καταλονίας στην Ισπανία. Από τον Μάιο του 2015 είναι η πρωτεύουσα της νέας κομάρκας Μοϊανές, ενώ προηγουμένως ανήκε στην κομάρκα Μπαζές.Ο δήμος έχει έκταση 75,3 τ.χλμ. και πληθυσμό 5.760 κατοίκων το 2014.
The Jack

Το "The Jack" είναι ένα τραγούδι του αυστραλιανού hard rock συγκροτήματος AC/DC, το οποίο συμπεριλήφθηκε στον δεύτερο δίσκο τους, ονόματι "T.N.T.", ο οποίος κυκλοφόρησε την 1η Δεκεμβρίου 1975. Το κομμάτι γράφτηκε εξ ολοκλήρου από τον Μπον Σκοτ, τον Άνγκους Γιανγκ και τον Μάλκολμ Γιανγκ, όπως και τα υπόλοιπα τραγούδια του δίσκου. Οι στίχοι του τραγουδιού αφορούν μία γυναίκα, η οποία είχε γονόρροια και που συνευρέθηκε με μέλη του συγκροτήματος (στην αυστραλιανή αργκό, "The Jack", σημαίνει γονόρροια).

Αν και το εν λόγω τραγούδι δεν κυκλοφόρησε ποτέ σε single είναι ένα από τα πιο γνωστά τραγούδια του συγκροτήματος, έχοντάς το ερμηνεύσει ζωντανά περισσότερο από κάθε άλλο τραγούδι τους (ήτοι πάνω από 1700 φορές). Είναι δε χαρακτηριστικός ο τρόπος που το ερμηνεύουν ζωντανά καθώς διαρκεί παραπάνω από την αυθεντική έκδοσή του, με τον Άνγκους Γιανγκ να κάνει κατά κάποιον τρόπο στριπτίζ. Το κομμάτι αργότερα συμπεριλήφθηκε στην διεθνή έκδοση του High Voltage, στον compilation δίσκο τους "Bonfire" (1997) και στο box set "Backtracks" (2009), καθώς επίσης και σε όλα τα live άλμπουμ τους. 

Το τραγούδι πλέον θεωρείται ένα από τα καλύτερα τους τραγούδια. Το "Ultimate Classick Rock ", σε λίστα του με τα 50 Σπουδαιότερα Τραγούδια των AC/DC, το κατέταξε στη 9η θέση. Στο "Ranker.com", βρίσκεται στην 33η από όλα τα τραγούδια των AC/DC. Σε μία λίστα του "FasterLouder", βαθμολογούνται και τα 175 τραγούδια των AC/DC, από το χειρότερο στο καλύτερο, με το The Jack, να βρίσκεται στην 24η θέση. Ενώ το "TeamRock", επιλέγει τα 10 Σπουδαιότερα Τραγούδια των AC/DC, με τον Μπον Σκοτ στη φωνή και κατατάσσει το The Jack, στην 10η θέση.
I Wanna Be Sedated

Το "I Wanna Be Sedated" είναι ένα τραγούδι του αμερικανικού punk rock συγκροτήματος Ramones, το οποίο συμπεριλήφθηκε στον τέταρτο δίσκο τους, ονόματι "Road to Ruin", του 1978. Αρχές του 1979, το τραγούδι, κυκλοφόρησε και ως single. Το τραγούδι γράφτηκε εξ ολοκλήρου από τον Τζόι Ραμόν. Πρόκειται για ένα από τα πιο γνωστά τραγούδια του συγκροτήματος. Το περιοδικό "Rolling Stone", το συμπεριέλαβε στον κατάλογό του με τα 500 Σπουδαιότερα Τραγούδια όλων των εποχών, κατατάσσοντας το στην 145η θέση. To 1988, κυκλοφόρησε και video clip, σκηνοθετημένο από τον Μπιλ Φίσμαν. Το τραγούδι από τη στιγμή της κυκλοφορίας του έχει υποστεί δεκάδες διασκευές, ενώ έχει χρησιμοποιηθεί σε Μέσα, όπως στην τηλεόραση και στον κινηματογράφο.
Blitzkrieg Bop

Το "Blitzkrieg Bop" είναι ένα τραγούδι του αμερικανικού punk rock συγκροτήματος Ramones, το οποίο συμπεριλήφθηκε στον ντεμπούτο δίσκο τους "Ramones", το 1976. Το κομμάτι κυκλοφόρησε και ως single, το οποίο ήταν το ντεμπούτο single τους και κατ'επέκταση το πρώτο από τον εν λόγω δίσκο. Αν και πιστώνεται σε όλο το σχήμα, το κομμάτι γράφτηκε από τον Τόμι Ραμόν και τον Ντι Ντι Ραμόν. Η δομή του κομματιού είναι αρκετή απλή, με ιδιαίτερα γνωστούς τους εναρκτήριους στίχους του: Hey! Ho! Let's go!, οι οποίοι ακούγονται ξανά στο τραγούδι. 

Πρόκειται για ένα από τα γνωστότερα τραγούδια του σχήματος, και βάσει του περιοδικού "Rolling Stone" είναι ένα από τα σπουδαιότερα τραγούδια όλων των εποχών, κατατάσσοντας το 92ο, στον κατάλογό του με τα 500 Σπουδαιότερα Τραγούδια. Το ίδιο περιοδικό, το 2008, το συμπεριέλαβε στη λίστα του με τα 100 Σπουδαιότερα Κιθαριστικά Τραγούδια όλων των εποχών, τοποθετώντας το στην 18η θέση. Τον Μάρτιο του 2005, ο τηλεοπτικός σταθμός "VH1", το κατέταξε στην 31η θέση, σε παρόμοιο κατάλογο με τον προηγούμενο. Ο ίδιος σταθμός, το 2009, το συμπεριέλαβε στον κατάλογό του με τα Σπουδαιότερα Hard Rock Τραγούδια όλων των εποχών, τοποθετώντας το στην 25η θέση.
Επαρχία Μους

Η Επαρχία Μους (Τουρκικά: Muş ili, Κουρδικά: Parêzgeha Mûşê) είναι μια επαρχία στην ανατολική Τουρκία. Έχει έκταση 8.196 τ.χλμ. στην και έχει πληθυσμό 406.886 κατοίκων σύμφωνα με την εκτίμηση του 2010, μειωμένος από τους 453.654 κατοίκους το 2000. Πρωτεύουσα της επαρχίας είναι η πόλη Μους. Μια άλλη πόλη στην επαρχία, το Μαλαζγκίρτ ("Μανζικέρτ"), είναι γνωστό για την Μάχη του Μανζικέρτ του 1071. Η πλειοψηφία του πληθυσμού της επαρχίας είναι Κούρδοι.
Ιγνάσιο Λόπες Τάρσο

Ο Ιγνάσιο Λόπες Τάρσο ("Ignacio López López", 15 Ιανουαρίου 1925 -) είναι Μεξικανός ηθοποιός. Είναι μια από τις λίγες ζωντανές μορφές της Χρυσής Εποχής του Μεξικάνικου κινηματογράφου.
Somebody Put Something in My Drink

Το "Somebody Put Something in My Drink" είναι ένα τραγούδι του αμερικανικού punk rock συγκροτήματος Ramones, το οποίο συμπεριλήφθηκε στον ένατο δίσκο τους "Animal Boy", του 1986. Αργότερα συμπεριλήφθηκε και στον compilation άλμπουμ τους "Ramones Mania". Το τραγούδι το έγραψε ο ντράμερ του σχήματος Ρίτσι Ραμόν, στο οποίο περιγράφεται ένα περιστατικό, στο οποίο κάποιος του έδωσε ποτό που περιείχε LSD.

Αν και δεν κυκλοφόρησε ποτέ σε single, πρόκειται για ένα από τα γνωστά τραγούδια του σχήματος, το οποίο έχει διασκευαστεί πολυάριθμες φορές. Μερικοί από τους καλλιτέχνες που το έχουν διασκευάσει είναι οι Children of Bodom, The Meteors, Plan 4, Nosferatu, Mortifer, Farben Lehre, Acid Drinkers, Reincidentes και Panx Romana. Το 2013, ο Ρίτσι Ραμόν, το επανηχογράφησε και το συμπεριέλαβε στον σόλο δίσκο του "Entitled".
Κουρντ Λάσβιτς

Ο Κουρντ Λάσβιτς ("", ΔΦΑ: "kʊʁt ˈlasvɪt͡s", 20 Απριλίου 1848 – 17 Οκτωβρίου 1910) ήταν Γερμανός συγγραφέας, επιστήμονας, και φιλόσοφος, ο οποίος έχει χαρακτηριστεί και ως ο πατέρας της γερμανικής επιστημονικής φαντασίας. Ήταν επίσης γνωστός με το λατινικό ψευδώνυμο "Velatus" ("κεκαλυμμένος").
My Hero Academia

Το My Hero Academia (Ιαπωνικά: 僕のヒーローアカデミア, Χέπμπορν: "Boku no Hīrō Akademia") είναι σειρά περιπέτειας και κωμωδίας manga γραμμένη και εικονογραφημένη από τον Κοχέι Χορικόσι. Έχει γίνει σειρά στο "Weekly Shōnen Jump" από τον Ιούλιο του 2014 και 16 τόμοι έχουν συλλεχθεί σε μορφή tankōbon. Η σειρά έχει αδειοδοτηθεί για την κυκλοφορία στην αγγλική γλώσσα από την Viz Media και άρχισε τη δραματοποίηση σε επεισόδια στο εβδομαδιαίο ψηφιακό ανθολόγιο manga "Weekly Shōnen Jump" στις 9 Φεβρουαρίου του 2015. 

Ο πρωταγωνιστής, Izuku Midoriya είναι ένα αγόρι που γεννήθηκε χωρίς υπερδυνάμεις σε έναν κόσμο όπου αυτές είναι τόσο συχνές που αποτελούν πλέον το φυσιολογικό, αλλά που ονειρεύεται να γίνει και ο ίδιος υπερήρωας. Τελικά συναντά το μεγαλύτερο ήρωα του κόσμου ο οποίος μετά από ένα συμβάν θαυμάζει τη γενναιότητα και το ηρωικό πνεύμα του Izuku και αποφασίζει να του μεταβιβάσει τη δύναμή του. Η ιστορία ακολουθεί τον Izuku στις περιπέτειές του σε μια Ακαδημία Εκπαίδευσης Ηρώων, όπου από ένα ντροπαλό παιδί σταδιακά ωριμάζει και παράλληλα μαθαίνει να χρησιμοποιεί τη δύναμη που έλαβε η οποία είναι υπερβολικά ισχυρή για να ελέγξει. Ωστόσο, η σειρά δεν εστιάζει μόνο στον πρωταγωνιστή, αλλά και στους συμμαθητές του.

Το manga προσαρμόστηκε σε τηλεοπτική σειρά anime. Η πρώτη σεζόν προβλήθηκε από τις 3 Απριλίου έως τις 26 Ιουνίου του 2016. Η δεύτερη σεζόν προβλήθηκε από την 1η Απριλίου έως τις 30 Σεπτεμβρίου 2017. Η τρίτη σεζόν προβλήθηκε από τις 7 Απριλίου έως τις 29 Σεπτεμβρίου 2018. Η πρώτη ταινία του "My Hero Academia: The 2 Heroes" έκανε πρεμιέρα στις 3 Αυγούστου. Η τέταρτη σεζόν έκανε πρεμιέρα στις 10 Οκτωβρίου 2019. Επιπροσθέτως, η δεύτερη ταινία του "My Hero Academia", με τίτλο "My Hero Academia: Heroes Rising" θα κάνει πρεμιέρα στις 20 Δεκεμβρίου 2019 στους κινηματογράφους της Ιαπωνίας.
Χανούμ Χατζί

Η Χανούμ Χατζί ("λατινικό αλφάβητο : Khanum Haji, Χίντι: ख़ानम हाजी, Ουρντού: خانم حاجی"), γεννήθηκε σαν Khanum Singh στο Χαϊντεραμπάντ - ?) ήταν Ινδή πρωταθλήτρια της αντισφαίρισης. 

Ήταν πρωταθλήτρια στο όπεν Ινδίας στο απλό το 1947, 1948, 1949 και το 1957. Πρώτη πρωταθλήτρια Ινδίας στο εθνικό πρωτάθλημα που διοργανώθηκε σε γήπεδο με χόρτο το 1946, επανέλαβε την επιτυχία της το 1947 και το 1948.

Πολλές φορές νικήτρια σε απλό διπλό και μεικτό στα εσωτερικά και διεθνή πρωταθλήματα της Ινδίας όπως το "Parsi Gymkhana", το "Princess Mary Victoria Gymkhana Open", το "Bombay Presidency Hard Court Championships", το "Western India Championships".
Πακάτος

Ο Λατίνος Πακάτος Δρεπάνιος, γνωστός ως « Πακάτος » ήταν Λατίνος ρήτορας, παγανιστικού θρησκεύματος, γεννηθείς στο Μπορντώ ή το Αζάν, ο οποίος συνδέθηκε με τον Αυσόνιο.
Εθνική Επιτροπή Τηλεπικοινωνιών και Ταχυδρομείων

Η Εθνική Επιτροπή Τηλεπικοινωνιών και Ταχυδρομείων (συντ. ΕΕΤΤ) είναι η εθνική ρυθμιστική αρχή για τις τηλεπικοινωνίες και τα ταχυδρομεία στην Ελλάδα.

Η ΕΕΤΤ είναι υπεύθυνη για τη διαχείριση των πόρων αριθμοδότησης, τον έλεγχο και την αδειοδότηση του ηλεκτρομαγνητικού φάσματος στην Ελλάδα καθώς και τη ρύθμιση των αγορών τηλεπικοινωνιών που έχουν αποκλειστικά δικαιώματα για τον ανταγωνισμό στην αγορά τηλεπικοινωνιών. Έτσι, όλα τα θέματα που αφορούν τον ανταγωνισμό στην ελληνική αγορά τηλεπικοινωνιών επιλύονται από την ΕΕΤΤ και όχι από την Επιτροπή Ανταγωνισμού που είναι υπεύθυνη για την εξασφάλιση ανταγωνισμού στην ελληνική αγορά (με εξαίρεση την αγορά τηλεπικοινωνιών).

Η ΕΕΤΤ είναι ανεξάρτητη αρχή και ως εκ τούτου έχει ειδικά δικαιώματα που προβλέπονται στο Σύνταγμα της Ελλάδας. Τα μέλη του εκλέγονται από το Συμβούλιο των Προέδρων της Βουλής των Ελλήνων. Παρ όλα αυτά, σύμφωνα με ένα νέο προτεινόμενο νόμο, τα μέλη του διοικητικού συμβουλίου της επιτροπής διορίζονται απευθείας από τον Υπουργό Μεταφορών και Επικοινωνιών. Αυτό είναι εφικτό επειδή η ΕΕΤΤ δεν κατονομάζεται αποκλειστικά στο Ελληνικό Σύνταγμα ως ανεξάρτητη αρχή της Δημοκρατίας και έτσι οι κανονισμοί που αφορούν την εκλογή του συμβουλίου της μπορούν να τροποποιηθούν από το νόμο. Μερικά από τα αξιοσημείωτα επιτεύγματα της ΕΕΤΤ είναι το εθνικό σχέδιο αριθμοδότησης της Ελληνικής Δημοκρατίας, η απελευθέρωση των σταθερών τηλεφωνικών συνδιαλέξεων και των αγορών δεδομένων καθώς και η έκδοση της τέταρτης άδειας GSM στην Q-telecom το 2001. Για τους Ολυμπιακούς Αγώνες του 2004, η ΕΕΤΤ ανέπτυξε ένα σύστημα ελέγχου φάσματος υψηλής τεχνολογίας που κατάφερε να αντεπεξέλθει στις υψηλές ανάγκες φασματικού ελέγχου των Αγώνων.
Ρίτα Ντάβαρ

Η Ρίτα Ντάβαρ ("λατινικό αλφάβητο : Rita Davar"), γεννημένη στις 3 Ιουνίου 1935, ήταν Ινδή πρωταθλήτρια της αντισφαίρισης. Νο 1 αντισφαιρίστρια στην Ινδία το 1954, 1955 και 1956.

Ήταν φιναλίστ στο Γουίμπλεντον, στο πρωτάθλημα Τζούνιορς-κοριτσιών, το 1952 μία από τις τέσσερις μεγαλύτερες επιτυχίες της Ινδικής αντισφαίρισης, μοναδική γυναικεία, ακόμα και σήμερα (2018). Στον τελικό είχε χάση από την Ολλανδή Φάνι Τιν Μπος με 5–7, 6–1, 7–5. 

Νικήτρια στο απλό του Ινδικού πρωταθλήματος το 1954 και 1955, φιναλίστ το 1953, Εθνική πρωταθλήτρια το 1954 και 1955, νικήτρια το 1953 στο πρωτάθλημα Βόρειας Ινδίας και το 1954 στο πρωτάθλημα της Νότιας Ινδίας.
Δάφνη Σκούρα

Η Δάφνη Σκούρα (15 Νοεμβρίου 1925 - 2 Δεκεμβρίου 2020) ήταν Ελληνίδα ηθοποιός και συγγραφέας. Γεννήθηκε στην Αθήνα από πατέρα με καταγωγή τη Στερεά Ελλάδα και Μικρασιάτισα μητέρα. Σπούδασε υποκριτική στη Σχολή της Μαρίκας Κοτοπούλη και ακολούθως στο Εθνικό Θέατρο. Συνεργάστηκε με πολλά από τα μεγάλα ονόματα της θεατρικής σκηνής, όπως τους Νίκο Χατζίσκο, Βασίλη Διαμαντόπουλο, Μίμη Φωτόπουλο, Λυκούργο Καλλέργη, Μάνο Κατράκη κ.α. Υπήρξε παντρεμένη με τον αγωνιστή της Εθνικής Αντίστασης και δικηγόρο Ευάγγελο Μαχαίρα επί 57 έτη. Πρωταγωνίστησε σε πολλές ταινίες του ελληνικού κινηματογράφου, ενώ έλαβε μέρος σε θεατρικές παραστάσεις, τηλεοπτικές και ραδιοφωνικές παραγωγές.Στη διάρκεια της Κατοχής,συμμετείχε στην Εθνική Αντίσταση μέσα από τις γραμμές του ΕΑΜ.Κατά τη διάρκεια της δικτατορίας ανέπτυξε αντιστασιακή δράση, ενώ ήταν μέλος της «Νεολαίας Λαμπράκη». Παράλληλα, συμμετείχε ενεργά στο φιλειρηνικό κίνημα.

Απεβίωσε σε ηλικία 95 ετών..
Φριτς Περλς

Ο Φρίντριχ Σάλομον Περλς ("Friedrich Salomon Perls", 8 Ιουλίου 1893 - 14 Μαρτίου 1970), γνωστός ως Φριτς Περλς (Fritz Perls), ήταν ένας γνωστός Γερμανός ψυχίατρος και ψυχοθεραπευτής. Ο Περλς εφάρμοσε τον όρο «Gestalttherapie» (μορφολογική θεραπεία) για να προσδιορίσει τη μορφή ψυχοθεραπείας που ανέπτυξε με τη σύζυγό του, τη Λάουρα Περλς, τη δεκαετία του 1940 και τη δεκαετία του 1950. Ο Περλς συνδέθηκε με το Esalen Institute το 1964 και έζησε εκεί μέχρι το 1969. Η προσέγγισή του στην ψυχοθεραπεία σχετίζεται με την ψυχολογία Gestalt, αλλά δεν είναι ίδια με την ψυχολογία του Gestalt και είναι διαφορετική από τη θεωρητική ψυχοθεραπεία Gestalt.
Η ανατομία της μελαγχολίας

Το σύγγραμμα με τίτλο "Η ανατομία της μελαγχολίας" (αγγλικά: "The Anatomy of Melancholy") είναι φιλοσοφική πραγματεία και βιβλίο εγκυκλοπαιδικής αναφοράς από τον Άγγλο συγγραφέα του 17ου αιώνα, Ρόμπερτ Μπάρτον. Εκδόθηκε για πρώτη φορά το 1621, και έκτοτε επανεκδόθηκε ακόμα τέσσερεις φορές κατά τα επόμενα 17 έτη με πολλές αλλαγές και επεκτάσεις.
Το δωμάτιο των θαυμάτων

Το δωμάτιο των θαυμάτων (πρωτότυπος τίτλος: Wonderstruck) είναι αμερικανική ταινία του 2017 σε σκηνοθεσία του Τοντ Χέινς και σενάριο του Μπράιαν Σέλζνικ.
Υπερκαινοφανής 1987A

thumb|right|Ο SN 1987A, μία από τις πλέον ευδιάκριτες αστρικές εκρήξεις που ανιχνεύθηκαν μετά την εφεύρεση του τηλεσκοπίου το 1610 μ.Χ.
Ο Υπερκαινοφανής (SN) 1987A ήταν μια αστρική έκρηξη που σημειώθηκε στο Μέγα Νέφος του Μαγγελάνου (έναν γειτονικό μας νάνο γαλαξία), σε απόσταση περίπου 168.000 ετών φωτός από τη Γη. Αυτή η απόσταση ήταν αρκετά μικρή για έναν τέτοιο υπερκαινοφανή, ώστε να είναι εύκολα ορατός και με γυμνό μάτι, από το Νότιο Ημισφαίριο της Γης. Υπήρξε ο κοντινότερος στη Γη υπερκαινοφανής που παρατηρήθηκε μετά τον Υπερκαινοφανή του 1604, ο οποίος είχε εκραγεί μέσα στον Γαλαξία μας. Το φως από τον νέο υπερκαινοφανή έφθασε στη Γη στις 23 Φεβρουαρίου 1987. Ως ο πρώτος χρονικά υπερκαινοφανής που ανακαλύφθηκε εκείνο το έτος, πήρε τη συμβολική ονομασία 1987A. Η φωτεινότητά του κορυφώθηκε τον Μάιο του 1987, οπότε έφθασε σε φαινόμενο μέγεθος περίπου +3, και μετά έγινε αμυδρότερο τους επόμενους μήνες. Ο Υπερκαινοφανής 1987A υπήρξε η πρώτη ευκαιρία για τους σύγχρονους αστρονόμους να μελετήσουν τη φάση της αυξήσεως της λαμπρότητας ενός υπερκαινοφανούς με μεγάλη λεπτομέρεια, και οι παρατηρήσεις του έχουν διαφωτίσει πολλά ζητήματα σχετικά με τις εκρήξεις από αστρική βαρυτική κατάρρευση.

Ο SN 1987A έδωσε επίσης την πρώτη ευκαιρία να επιβεβαιωθεί με άμεση παρατήρηση η πηγή της ραδιενεργού ακτινοβολίας που έδινε και το ορατό φως, ανιχνεύοντας την ακτινοβολία γ σε συγκεκριμένη ενέργεια φωτονίου από δύο εκ των αφθονότερων ραδιενεργών πυρήνων της. Αυτό απέδειξε τη ραδιενεργό φύση της εκπομπής μακράς διάρκειας του ορατού φωτός μετά την έκρηξη των υπερκαινοφανών.
Σαγιούντις

μικρογραφία|200x200εσ|Λογότυπο του Σαγιούντις
Το Σαγιούντις (λιθουανικά για το Κίνημα, αρχικά γνωστό ως Κίνημα Μεταρρύθμισης της Λιθουανίας, ) είναι η πολιτική οργάνωση, η οποία οδήγησε τον αγώνα για την λιθουανική ανεξαρτησία στα τέλη της δεκαετίας του 1980 και στις αρχές της δεκαετίας του 1990. Ιδρύθηκε στις 3 Ιουνίου 1988, και οδηγήθηκε από τον Βιτάουτας Λαντσμπέργκις. Ο στόχος του ήταν να ζητήσει την επαναφορά της ανεξαρτησίας για τη Λιθουανία.
Περί της ακριβείας εν τη επιστήμη

Το σύγγραμμα με τίτλο Περί της ακριβείας εν τη επιστήμη (ισπανικά: "Del rigor en la ciencia"), είναι διήγημα του Αργεντινού συγγραφέα Χόρχε Λουίς Μπόρχες, η οποία εκδόθηκε για πρώτη φορά το 1935 στην συλλογή διηγημάτων "Παγκόσμια ιστορία της ατιμίας", και επανεκδόθηκε το 1954. Ως θέμα πραγματεύεται την σχέση χάρτη και περιοχής και είναι γραμμένο με την μορφή λογοτεχνικής πλαστογραφίας.
Μυθοπλασίες

Η συλλογή διηγημάτων με τίτλο Μυθοπλασίες (ισπανικά: "Ficciones") είναι το πλέον δημοφιλές βιβλίο του Αργεντίνου συγγραφέα Χόρχε Λουίς Μπόρχες. Το ίδιο περιεχόμενο σε πολύ μεγάλο βαθμό υπάρχει και στην ξεχωριστή συλλογή Λαβύρινθοι η οποία ήταν η πρώτη μετάφραση των διηγημάτων του Μπόρχες στην αγγλική γλώσσα ως "Labyrinths" το 1962 -και μετέπειτα στην ελληνική γλώσσα ως "Λαβύρινθοι" το 1974-, ενώ το ίδιο έτος κυκλοφόρησε και η αγγλική μετάφραση του ίδιου του "Ficciones".
Βλάντας Μπουτένας

Ο Βλάντας Μπουτένας (λιθουανικά: Vladas Butėnas, 15 Ιουλίου 1940 - 15 Μαΐου 2009) ήταν Λιθουανός δημοσιογράφος, πολιτικός και μέλος του Σέιμας.
Ρίτσαρντ Ντόνερ

Ρίτσαρντ Ντόνερ ("Richard Donner") είναι το καλλιτεχνικό ψευδώνυμο του Αμερικανού κινηματογραφικού και τηλεοπτικού σκηνοθέτη και παραγωγού Ρίτσαρντ Ντόναλντ Σβάρτσμπεργκ ("Richard Donald Schwartzberg"), που γεννήθηκε στις 24 Απριλίου 1930. Μετά τη σκηνοθεσία της ταινίας τρόμου "Η Προφητεία" (1976), έγινε διάσημος με τη σκηνοθεσία του πρώτου έργου με υπερήρωες της νεότερης εποχής, του "Σούπερμαν" (1978), με πρωταγωνιστή τον Κρίστοφερ Ριβ.

Ο Ντόνερ σκηνοθέτησε αργότερα ταινίες με άφθονη δράση, όπως την περιπέτεια με παιδιά "Γκούνις" (1985) και την αστυνομική περιπέτεια «ενηλίκων» "Φονικό Όπλο" (1987) και τις συνέχειές της. Μαζί με τη σύζυγό του ίδρυσαν και κατέχουν την εταιρεία παραγωγής «The Donner's Company», γνωστή κυρίως από την παραγωγή της σειράς ταινιών "X-Men". Το 2000 τιμήθηκε με το προεδρικό βραβείο της Ακαδημίας Ταινιών Επιστημονικής Φαντασίας, Φαντασίας και Τρόμου. Ο ιστορικός του κινηματογράφου Μάικλ Μπάρσον γράφει ότι ο Ντόνερ είναι ένας «από τους πλέον αξιόπιστους δημιουργούς επιτυχημένων ταινιών δράσεως του Χόλυγουντ».
Βίλιγια Αλεκναϊτέ-Αμπραμικιενέ

Η Βίλιγια Αλεκναϊτέ-Αμπραμικιενέ (λιθουανικά: Vilija Aleknaitė-Abramikienė, γεννηθείσα στις 4 Μαΐου του 1957, στο Λιντουβέναϊ της επαρχίας Ρασεϊνιάι στην Λιθουανία) είναι Λιθουανή πολιτικός και μέλος του κοινοβουλίου (Σέιμας).
Το χρυσάφι των τίγρεων

Το βιβλίο με τίτλο Το χρυσάφι των τίγρεων (ισπανικά: "El Oro del Los Tigres") συλλογή διηγημάτων και ποιημάτων του Αργεντινού συγγραφέα Χόρχε Λουίς Μπόρχες η οποία κυκλοφόρησε το 1960, αρχικά ως Ο δημιουργός ("El Hacedor").
Ταπούτι

Η Ταπούτι, γνωστή και ως Ταπούτι - Μπελατεκαλίμ, ήταν μία γυναίκα που έζησε στην Μεσοποταμία την εποχή της Βαβυλωνιακής Αυτοκρατορίας και θεωρείται ο πρώτος γνωστός χημικός της αρχαιότητας. Η λέξη "μπελατεκαλίμ" που συνοδεύει το όνομά της σημαίνει "βασιλικός οικονόμος" και γι΄ αυτό γνωρίζουμε ότι ζούσε στο παλάτι έχοντας τη γενική επίβλεψή του. Μαζί της εργαζόταν και μία άλλη γυναίκα, η (-)νινού (δεν διασώζεται το πρώτο τμήμα από το όνομά της). Μαζί αυτές οι δύο γυναίκες ασχολήθηκαν με την αρωματοποιία εφευρίσκοντας και εφαρμόζοντας μεθόδους δικής τους επινόησης. Στην αρχαία Βαβυλωνία η αρωματοποιία ήταν εξαιρετικά σημαντική καθώς τα αρώματα χρησιμοποιούνταν εκτεταμένα για θρησκευτικούς και άλλους τελετουργικούς σκοπούς καθώς και στην ιατρική αλλά και τον καλλωπισμό. Το γεγονός ότι οι πρώτοι γνωστοί χημικοί της αρχαιότητας είναι γυναίκες δεν είναι τυχαίο καθώς οι διδικασίες και τα σκεύη που απαιτούνταν για την απόσταξη και την δημιουργία αρωμάτων έμοιαζαν και συχνά ταυτίζονταν με εκείνα που χρησιμοποιούσαν οι γυναίκες στη μαγειρική και το νοικοκυριό.
Ριμβίντας Τουρτσίνσκας

Ο Ριμβίντας Τουρτσίνσκας (λιθουανικά: Rimvydas Turčinskas, γεννηθείς στις 25 Φεβρουαρίου 1956, Κάζλου Ρούντα, Λιθουανία) είναι Λιθουανός πολιτικός, γιατρός, και υπουργός υγείας της Λιθουανίας από το 2006 έως το 2008 στην κυβέρνηση του Γκεντίμινας Κιρκίλας.
Το σπίτι του Αστερίου

Το έργο με τίτλο Το σπίτι του Αστερίου (ισπανικά: "La casa de Asterión") είναι διήγημα του Αργεντινού συγγραφέα Χόρχε Λουίς Μπόρχες το οποίο δημοσιεύτηκε το 1947 και μετέπειτα συμπεριλήφθηκε στην συλλογή διηγημάτων Το Άλεφ το 1949.
Ραϊμόντας Σούκις

Ο Ραϊμόντας Σούκις (λιθουανικά: Raimondas Šukys, γεννηθείς στις 27 Οκτωβρίου 1966 στο Σιαουλιάι) είναι Λιθουανός δικηγόρος και πολιτικός,  πρώην υπουργός εσωτερικών από το 2006 έως το 2007, και Υπουργός Υγείας από το 2010 έως το 2012.
Πάνος Καραβίας

Ο Πάνος Καραβίας (Αθήνα, 1907 – Αθήνα, 1985) ήταν Έλληνας δημοσιογράφος και συγγραφέας. Τα έργα του, από την δεκαετία του 1930 μέχρι την δεκαετία του 1970, τιμήθηκαν με βραβεύσεις. Θεωρείται πεζογράφος της μεσοπολεμικής περιόδου, της αποκαλούμενης γενιάς του 1930.
Στάλατς Γκραντ

Το Στάλατς Γκραντ (σερβικά κυριλλικά: ) είναι χωριό της Σερβίας, ευρισκόμενο εντός του Δήμου του Τσίτσεβατς, ο οποίος ευρίσκεται εντός του Διαμερίσματος της Ράσινα. Κατά την απογραφή του 2011, αριθμούσε 695 κατοίκους.
Λεονάρντας Σάουκα

Ο Λεονάρντας Σάουκα (λιθουανικά: Leonardas Sauka, γεννημένος το 1931) είναι Λιθουανός λαογράφος, γλωσσολόγος, διερμηνέας, καθηγητής, ακαδημαϊκός της Λιθουανικής Ακαδημίας Επιστημών (1996).
Μαρτίν Μπερτρό

Η Μαρτίν Μπερτρό (Martine Bertereau, ~1600 - ~1642), γνωστή και ως Βαρόνη ντε Μποσολέ (Baroness de Beausoleil) ή Μαρτίν ντε Σατλέ (Martin de Chatelet) ήταν Γαλλίδα αστρονόμος και αλχημίστρια και η πρώτη γνωστή γυναίκα γεωλόγος και ορυκτολόγος. Χρησιμοποιούσε στις έρευνές της την μέθοδο της και συνέγραψε δύο έργα στα οποία περιέγραψε την μέθοδο καθώς και διάφορες άλλες γεωλογικές και ορυκτολογικές μεθόδους που ήταν οι πιο εξελιγμένες της εποχής της. Ήταν επίσης ο πρώτος άνθρωπος που υπέδειξε τον γεωλογικό πλούτο της Γαλλίας και τα κέρδη που θα μπορούσε να αποκομίσει η χώρα από την εκμετάλλευσή του και ο πρώτος άνθρωπος που επιχείρησε να εξασκήσει “μοντέρνα” επιστήμη στην Γαλλία, γεγονός που οδήγησε στο να κατηγορηθεί για μαγεία, να φυλακισθεί και να πεθάνει στην φυλακή.
Ακάκιος Καισαρείας

Ο Ακάκιος Καισαρείας ή Ακάκιος Μονόφθαλμος (... - 366) ήταν χριστιανός επίσκοπος στην Καισάρεια της Παλαιστίνης από το 340 ως το 366.
Σίγκτρυγκ Γκνίπασον

Ο Σίγκτρυγκ Γκνίπασον ήταν βασιλιάς της Δανίας σύμφωνα με τον Αδάμ της Βρέμης που βασίλευσε τον 10ο αιώνα και ανήκε στον Οίκο του Όλαφ.
Ο Σίγκτρυγκ ήταν γιος του Γκνίπα και μιας Δανίδας ευγενούς με το όνομα Ασφρίντ, σύμφωνα με τον Αδάμ της Βρέμης έγινε βασιλιάς της Δανίας κατά την διάρκεια της αρχιεπισκοπής του Χόγκερ της Βρέμης (909 - 917). Το όνομα του απομνημονεύεται σε δυο Ρουνικές λίθους που βρέθηκαν κοντά στο Σλέσβιχ με ονόματα "DR2" και "DR4" οι οποίες ανεγέρθησαν από την μητέρα του μετά τον θάνατο του για να εγγυηθεί ότι η περιοχή αποτελούσε την ισχυρή βάση της οικογένειας. 

Με βάση την μαρτυρία του Σβεν Β΄ της Δανίας ο Αδάμ της Βρέμης αναφέρει ότι ο Αρθακανούτος Α΄ ήρθε στην Δανία και αμέσως εκθρόνισε τον νεαρό βασιλιά Σίγκτρυγκ ωστόσο άλλες πηγές παρουσιάζουν τον "Χνίπα" που ταυτίζεται με τον πατέρα του Σίγκτρυγκ Γκνίπα να βασιλεύει μέχρι το 934. Ο Σνόρρι Στούρλουσον αναφέρει την ήττα του Γκνίπα από τον Γκορμ τον Παλαιό τοποθετώντας τον θάνατο του αργότερα σε σχέση με τον Αδάμ της Βρέμης. Ο Αδάμ αναφέρει την ύπαρξη και άλλων Δανών βασιλέων εκείνη την εποχή σαν απόδειξη ότι τον θρόνο στην Δανία δεν τον κατείχε μονάχα ένας βασιλιάς.
Τάσος Κοντογιαννίδης

Ο Τάσος Κοντογιαννίδης είναι Έλληνας δημοσιογράφος και συγγραφέας.

Γεννήθηκε στο  χωριό Κομνηνά Ξάνθης στις 12-7-1946. Φοίτησε στο Γυμνάσιο Σταυρουπόλεως, στη δημοσιογραφική σχολή του Σπύρου Μελά και είναι πτυχιούχος του Παντείου Πανεπιστημίου και της Νομικής. 

Ασχολήθηκε με τον αθλητισμό ως δρομέας μεγάλων αποστάσεων στην ομάδα του Ολυμπιακού Πειραιώς και την Εθνική Ενόπλων και σταδιοδρόμησε ως δημοσιογράφος στην Αθήνα, πραγματοποιώντας πολλές δημοσιογραφικές αποστολές στο εξωτερικό.

Εργάστηκε ως ελεύθερος ρεπόρτερ, δικαστικός και πολιτικός συντάκτης, σε μεγάλες αθηναϊκές εφημερίδες (Ακρόπολις, Ελεύθερο Τύπο, Βήμα και Απογευματινή), στα περιοδικά ( «Εικόνες», «Ταχυδρόμος», «Φαντάζιο»), σε ομογενειακές εφημερίδες της Νέας Υόρκης («Εθνικός Κήρυξ» και «Πρωινή»), στον δημοτικό ραδιοσταθμό «Αθήνα 9.84», στην Ελληνική ραδιοφωνία της ΕΡΤ και για 17 χρόνια στην τηλεόραση του «Mega». Σήμερα συνεργάζεται με την εφημερίδα «Real News»  και με διάφορες ιστοσελίδες, ενώ είναι εκλεγμένο μέλος του Πειθαρχικού Συμβουλίου της ΕΣΗΕΑ. 

Στα Κομνηνά Ξάνθης εξέδιδε από το 1979 ως το 1983 την εφημερίδα «Τα νέα των Κομνηνών» και οργάνωσε δύο μεγάλα ραντεβού όλων των Κομνηνιωτών απ’ όλο τον κόσμο στο χωριό τους. Από το έτος 2003, καθιέρωσε και δίνει στη Σταυρούπολη χρηματικά βραβεία στους αριστούχους και τους πρώτους μαθητές όλων των τάξεων του Γυμνασίου και Λυκείου Σταυρουπόλεως Ξάνθης και μεγάλα χρηματικά βραβεία σε όσους εισάγονται στα ΑΕΙ και τα ΤΕΙ. Επίσης οργάνωσε αγώνες ανωμάλου δρόμου για τους νέους και τις νέες και πρωτάθλημα τάβλι για τους ηλικιωμένους. 

Για την δημοσιογραφική του προσφορά και το συγγραφικό του έργο τιμήθηκε το 2008 με το βραβείο του Ιδρύματος Μπότση από τον πρόεδρο της Δημοκρατίας, ενώ για διάφορες εργασίες του, βραβεύτηκε: 

* Από την Εστία Νέας Σμύρνης
* Από την Επιτροπή Ποντιακών Μελετών
* Από το BBC
* Από την Γερμανική ραδιοφωνία της Ντόιτσε Βέλε
* Από την Ακαδημία Αθηνών με έπαινο και χρηματικό βραβείο, για λαογραφικές εργασίες του που έχουν σχέση με τον Πόντο. 
* Από τον Δήμο Ξάνθης το 2016, τιμήθηκε με το χρυσό μετάλλιο της Πόλεως για την προσφορά του στον άνθρωπο και την κοινωνία.
Έφη Αιλιανού

Η Έφη Αιλιανού (Ανδρίτσαινα 1924 – 1993) ήταν Ελληνίδα ποιήτρια, λογοτέχνης και βιολίστρια.
Κρακούναϊ

Το Κρακούναϊ (λιθουανικά: Krakūnai) είναι ένα χωριό στην Λιθουανία, στα σύνορα με τη Λευκορωσία. Είναι ένα παλιό χωριό, που αναφέρθηκε γραπτώς για πρώτη φορά το 1433 όταν ο Γιόνας Γκοστάουτας έλαβε το Ντιεβενίσκες και 26 γύρω χωριά από τον Μεγάλο Δούκα Σιγισμούνδο Κεστουταΐτις. Το χωριό είχε 302 κατοίκους το 1931, 283 το 1959, 249 το 1970, και 215 το 1979. Σύμφωνα με την απογραφή του 2011, είχε 86 κατοίκους. Στις 19 Μαΐου 1991, ο Λιθουανός συνοριακός φύλακας Γκιντάρας Ζαγκούνις σκοτώθηκε στο χωριό από τις Σοβιετικές δυνάμεις ΟΜΟΝ. Ήταν η πρώτη θανάσιμη επίθεση σε λιθουανικά σύνορα. Ένα μνημείο πέντε μέτρων στην μνήμη του ανεγέρθηκε το 2004.
Μπάγκσεκ

Ο Μπάγκσεκ ("Bagsecg", πέθανε στις 8 Ιανουαρίου 871) ήταν στρατιωτικός αρχηγός των Βίκινγκ ο οποίος αναφέρεται ως βασιλιάς της Δανίας. Την διετία 870 - 871 οδήγησε τον Μεγάλο θερινό στρατό που ενώθηκε με τον Μεγάλο Στρατό των Βίκινγκ ο οποίος λίγο πριν είχε ξεκινήσει την επίθεση στην Αγγλία, ο ίδιος και ο Χάλφνταν Ράγκναρσον έγιναν ο αρχηγοί των δυνάμεων που επιτέθηκαν στο Ουέσσεξ. Έπεσε στην "μάχη του Άσνταουν" όταν ο στρατός του βρέθηκε αντιμέτωπος με τους Σάξονες υπό την ηγεσία του βασιλιά τους Έθελρεντ του Ουέσσεξ και του Κεντ και του μετέπειτα αδελφού και διαδόχου του Αλφρέδου. 

Ελάχιστα είναι γνωστά για τον ίδιο τον Μπάγκσεκ μέχρι την άφιξη του στην Ανατολική Αγγλία την διετία 870 - 871 αν και η πιο πιθανή ημερομηνία για την άφιξη του ήταν το 870, οι Βίκινγκ έλεγχαν τότε το μεγαλύτερο τμήμα της βόρειας και ανατολικής Αγγλίας μαζί με το Κεντ και βάδιζαν με προορισμό το Ουέσσεξ. Στις αρχές του 871 ο Μπάγκσεκ και ο Χάλφνταν ένωσαν τις δυνάμεις τους με προορισμό τις επιδρομές στις περιοχές των Σαξόνων, κυρίευσαν το Ρέντινγκ, το Μπέρκσαϊρ δημιουργώντας στρατόπεδο μέσα στην πόλη. Στις 4 Ιανουαρίου 871 ο Αλφρέδος ο Μέγας αποπειράθηκε να τους διαλύσει, ο Μπάγκσεκ ωστόσο στην μάχη του Ρέντινγκ πέτυχε συντριπτική νίκη με σημαντικές απώλειες στο στρατόπεδο του Αλφρέδου.
Victoria

Η Victoria είναι βρετανική δραματική τηλεοπτική σειρά. Δημιουργός της σειράς είναι η Νταίζι Γκούντγουιν, ενώ την σκηνοθεσία ανέλαβαν οι Ρεμπέκα Ήτον και Πολ Φρίφτ.

Η σειρά απεικονίζει τα πρώτα χρόνια της βασιλείας της Βασίλισσας Βικτώριας, από την άνοδό της στο θρόνο σε ηλικία δεκαοκτώ ετών, την έντονη φιλία και συμπάθεια με τον Λόρδο Μέλμπουρν, το φλερτ και αργότερα το γάμο με τον Πρίγκιπα Αλβέρτο. Τους αγώνες της Βικτώριας να διαχειριστεί το ρόλο της ως Βασίλισσα και τα καθήκοντα της προς τον σύζυγό της και τα παιδιά της.

Η Βικτώρια έκανε πρεμιέρα στις 28 Αυγούστου 2016 στο κανάλι ITV. Η πρώτη σεζόν αποτελείται από οκτώ επεισόδια και τελείωσε στις 9 Οκτωβρίου 2016. Τον Σεπτέμβριο του 2016, ανακοινώθηκε ότι η σειρά θα συνεχιστεί για δεύτερη σεζόν αποτελούμενη από οκτώ επεισόδια επίσης, και έκανε πρεμιέρα στις 28 Αυγούστου 2016, ακολουθούμενη από ένα σπέσιαλ Χριστουγεννιάτικο επεισόδιο. Τον Δεκέμβριο του 2017 ανακοινώθηκε ότι η σειρά θα συνεχιστεί για τρίτη σεζόν η οποία έκανε πρεμιέρα στις 24 Μαρτίου 2019 και τελείωσε στις 12 Μαΐου 2019. Αναμένεται η τέταρτη σεζόν.

Στην Ελλάδα η σειρά προβλήθηκε από το COSMOTE TV. Η πρώτη σεζόν προβλήθηκε τον Αύγουστο του 2017, ενώ η δεύτερη σεζόν έκανε πρεμιέρα στις 10 Σεπτεμβρίου 2017 και η τρίτη σεζόν στις 24 Απριλίου 2019. Αργότερα, η σειρά προβλήθηκε επίσης από την ΕΡΤ2.
Η βιβλιοθήκη της Βαβέλ

Το σύγγραμμα με τίτλο Η βιβλιοθήκη της Βαβέλ (ισπανικά: "La biblioteca de Babel") είναι αλληγορικό διήγημα φαντασίας του Αργεντινού συγγραφέα Χόρχε Λουίς Μπόρχες και αποτελεί ένα από τα διασημότερα γραπτά του. Σε αυτό περιγράφεται μια αχανής βιβλιοθήκη εντός της οποίας βρίσκονται όλα τα βιβλία που έχουν ποτέ γραφτεί ή είναι δυνατό να γραφούν ποτέ κάνοντας χρήση όλων των πιθανών συνδυασμών γραμμάτων και συμβόλων. Ο συνολικός αριθμός τόμων που προκύπτει είναι ασύλληπτα μεγάλος, ενώ το ίδιο το κτήριο της βιβλιοθήκης δαιδαλώδες και φαινομενικά άπειρο. Δημοσιεύτηκε στην αρχική του μορφή το 1939 στα ισπανικά, και έκτοτε μεταφράστηκε σε δεκάδες άλλες γλώσσες και επανεκδόθηκε πολλές φορές. Εκτός από την λογοτεχνική του αξία, το έργο είναι ιδιαίτερα γνωστό για τις φιλοσοφικές και μαθηματικές πολυεπίπεδες προεκτάσεις του, καθώς και για την επιρροή που άσκησε σε μεταγενέστερους συγγραφείς, φιλοσόφους, και καλλιτέχνες.